P6_TA(2006)0097

62. samling i FN's Menneskerettighedskommission

Europa-Parlamentets beslutning om resultatet af forhandlingerne om Menneskerettighedsrådet og om den 62. samling i FN's Menneskerettighedskommission

Europa-Parlamentet,

- der henviser til sine tidligere beslutninger om FN's Menneskerettighedskommission siden 1996 såvel som beslutning af 29. januar 2004 om forbindelserne mellem Den Europæiske Union og De Forenede Nationer [1], af 9. juni 2005 om reformen af FN [2] og af 29. september 2005 om resultatet af FN-verdenstopmødet den 14.- 16. september 2005 [3],

- der henviser til den 62. samling i FN's Menneskerettighedskommission (UNCHR), som ifølge planen skulle finde sted fra den 13. marts til den 21. april 2006,

- der henviser til rapport af 1. december 2004 fra Højniveaupanelet om Trusler, Udfordringer og Forandringer nedsat af FN's generalsekretær med titlen "A more secure world: our shared responsibility",

- der henviser til rapport af 21. marts 2005 fra FN's generalsekretær med titlen "In larger freedom: towards development, security and human rights for all",

- der henviser til slutdokumentet fra FN-verdenstopmødet, der blev vedtaget i New York den 16. september 2005, hvor det blev besluttet at oprette et menneskerettighedsråd til erstatning af Menneskerettighedskommissionen og at pålægge formanden for FN's Generalforsamling at føre forhandlinger om fastlæggelse af rådets mandat og sammensætning, der skal fuldføres hurtigst muligt under den 60. samling,

- der henviser til udkast til resolution om et menneskerettighedsråd, som formanden for FN's Generalforsamling fremlagde den 23. februar 2006,

- der henviser til forretningsordenens artikel 103, stk. 4,

A. der henviser til, at overholdelse, fremme og beskyttelse af de universelle menneskerettigheder er en del af EU's etiske og juridiske regelværk og en hjørnesten i den europæiske enhed og integritet,

B. der henviser til, at De Forenede Nationer fortsat er en af de bedst egnede organisationer til samlet at behandle de spørgsmål og udfordringer på menneskerettighedsområdet, som menneskeheden i dag står over for,

C. der henviser til, at udkastet til resolution om Menneskerettighedsrådet (HRC) var resultatet af mange måneders bestræbelser på at nå til enighed,

D. der henviser til, at Menneskerettighedsrådet, selv om det ikke beskæftiger sig med nogle af de større problemer, der er blevet rejst, kunne være et effektivt forum til at styrke beskyttelse og fremme af menneskerettigheder i FN-systemet, der desværre ikke altid har opnået den ønskede effektivitet i form af resultater,

E. der henviser til, at den 62. samling i FN's Menneskerettighedskommission (UNCHR) vil være dennes sidste samling inden den endelige oprettelse af FN's Menneskerettighedsråd,

F. der henviser til, at Europa-Parlamentet har nedsat en ad hoc-delegation i forbindelse med dette års årlige samling i UNCHR i lighed med de sidste syv år,

Menneskerettighedsråd

1. glæder sig over vedtagelsen af resolutionen om oprettelse af Menneskerettighedsrådet; noterer sig i den forbindelse EU's bidrag til udfaldet af forhandlingerne;

2. glæder sig over, at der er oprettet et stående FN-organ af begrænset størrelse, direkte valgt af Generalforsamlingen, som et første skridt til at opfylde forpligtelsen fra verdenstopmødet i 2005 om at styrke FN's menneskerettighedsmekanisme;

3. er især tilfreds med det faktum, at Menneskerettighedsrådet vil kunne mødes regelmæssigt i årets løb og afholde mindst tre samlinger om året samt vil kunne indkalde særlige samlinger uden for sine faste møder for at behandle menneskerettighedskriser under hurtig udvikling;

4. glæder sig over fastholdelsen af UNCHR's system med uafhængige særlige procedurer; tager til efterretning, at disse særlige procedurer vil blive taget op til fornyet overvejelse efter et år og opfordrer EU til at forblive agtpågivende for at sikre, at de fastholdes;

5. glæder sig over opretholdelsen af ordningen med, at menneskerettigheds-ngo'er deltager i forhandlingerne; og håber, at denne deltagelse forbedres og styrkes i fremtiden; gentager sin opfordring til at reformere FN's Komité om Ngo'er for at sikre effektiv deltagelse af uafhængige ngo'er;

6. er tilfreds med, at der indføres en generel periodisk revisionsmekanisme, den såkaldte "peer review", som et middel til at styrke generel dækning og ligebehandling af medlemsstaterne med hensyn til at overvåge menneskerettighederne overalt i verden; tager til efterretning, at det præciseres, at denne mekanisme ikke må overlappe arbejdet i FN's traktatfæstede organer; opfordrer Menneskerettighedsrådet til, at det ved udarbejdelsen af fremgangsmåden for denne revision sikrer, at samlingen herom bliver et supplement til de mindst tre samlinger og ti uger, der er fastsat i resolutionen;

7. beklager, at forslaget om at vælge medlemmer af Menneskerettighedsrådet med et styrket to tredjedels flertal ikke blev vedtaget; mener alligevel, at proceduren, hvorefter medlemmer ved hemmelig afstemning vælges direkte og individuelt med absolut flertal af Generalforsamlingen, og regeringer skal tage hensyn til kandidaters resultater og engagement på menneskerettighedsområdet, skulle kunne forhindre, at grove overtrædere af menneskerettighederne bliver valgt ind i Menneskerettighedsrådet; glæder sig over indførelsen af en suspensionsmekanisme, hvorved et medlem, der groft og systematisk krænker menneskerettighederne, med to tredjedels flertal på generalforsamlingen kan få suspenderet sine medlemsrettigheder i Menneskerettighedsrådet;

8. opfordrer alle FN's medlemsstater til at vælge de kandidatlande med de højeste menneskerettighedsstandarder, som har ratificeret de centrale menneskerettighedskonventioner, opfyldt deres rapporteringsforpligtelser, udsendt åbne indbydelser til FN's særlige procedurer og bestræbt sig på at opfylde deres forpligtelser; opfordrer EU til at insistere på, at indstillinger af kandidater forelægges mindst 30 dage forud for valg for at muliggøre offentlig gennemgang af deres resultater og forpligtelser på menneskerettighedsområdet;

9. bekræfter det standpunkt, at Menneskerettighedsrådets evne til at beskytte menneskerettighederne afhænger af alle parters politiske vilje til at gøre det til et stærkt og effektivt organ;

10. opfordrer derfor alle FN's medlemsstater til at opfylde det opstillede mandat og til at gennemføre de udviklede mekanismer for at sikre, at Menneskerettighedsrådet får mulighed for at beskytte og fremme menneskerettigheder på en meningsfuld måde;

11. opfordrer EU til at spille en pionerrolle i Menneskerettighedsrådet og til at være et forbillede for bestræbelser på at skabe et FN-organ for menneskerettigheder, der formår at behandle og reagere på menneskerettighedssituationer over hele verden;

12. bekræfter behovet for styrket høring, samarbejde og koordinering mellem EU og FN, særlig det nye Menneskerettighedsråd;

13. bekræfter behovet for en koordineret, sammenhængende og velforberedt strategi fra EU's side forud for, under og efter samlinger i Menneskerettighedsrådet for at sikre et effektivt og frugtbart bidrag til dets arbejde;

14. finder det hensigtsmæssigt i forlængelse af Europa-Parlamentets sædvanlige deltagelse i UNCHR's årlige samlinger at fortsætte med at sende en delegation til de relevante samlinger i Menneskerettighedsrådet;

UNCHR's 62. samling

15. tager til efterretning, at det er vedtaget at lade UNCHR's 62. samling være en forkortet proceduremæssig overgangssamling;

16. finder ikke desto mindre, at denne fremgangsmåde ikke bør hindre UNCHR i at varetage sit beskyttelsesmandat, og at al virksomhed i Menneskerettighedskommissionen efter standardproceduren bør vedtages behørigt eller følges op på anden måde;

17. opfordrer derfor Menneskerettighedskommissionens medlemmer til at sikre, at det arbejde med særlige procedurer, som der blev givet mandat til på den forrige samling, såsom FN-generalsekretærens rapport om samarbejdet med repræsentanter for FN's menneskerettighedsorganer, forelægges, anerkendes og drøftes fuldt ud, og at de mandater, der ophører, som f.eks. mandatet for FN's særlige repræsentant for menneskerettighedsforkæmpere, fornyes; understreger, at menneskerettighedsforkæmperes mulighed for at rette henvendelse til Menneskerettighedskommissionen og deltage i drøftelserne skal bibeholdes;

*

* *

18. pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter, FN's sikkerhedsråd, FN's generalsekretær, formanden for den 60. Generalforsamling og FN's højkommissær for menneskerettigheder.

[1] EUT C 96 E af 21.4.2004, s. 79.

[2] Vedtagne tekster, P6_TA(2005)0237.

[3] Vedtagne tekster, P6_TA(2005)0362.

--------------------------------------------------